钦定古今图书集成/明伦汇编/氏族典/第387卷 > 李林甫
## 钦定古今图书集成/明伦汇编/氏族典/第387卷 > 李林甫

按《唐书李林甫传》：“林甫，长平肃王叔良曾孙。初为干
牛直长。开元初，迁太子中允。宇文融为御史中丞，引
与同列，稍历刑吏部侍郎。时武惠妃宠倾后宫，子寿
王、盛王尤爱。林甫因中人白妃，愿护寿王为万岁计，
妃阴助之。拜黄门侍郎，寻为礼部尚书同中书门下
三品，再进兵部尚书。皇太子鄂王、光王被谮，帝欲废”
之，张九龄切谏，帝疏薄九龄，专任林甫。于是林甫进
兼中书令，帝卒用其言杀三子，天下冤之。林甫善刺
上意，每奏请，必先饷遗左右，审伺微旨，以固恩信。性
阴密，忍诛杀，公卿不由其门而进，必被罪徙附离者，
虽小人且为引重。子岫为将作监，常从游后园，见辇
重者，跪涕曰：“大人居位久，枳棘满前，一旦祸至，欲比
若人可得乎？”林甫不乐曰：“势已然，可奈何！”杨国忠为
御史大夫，贵震天下，方兼剑南节度使，林甫因建遣
之镇，欲离间之。国忠入辞，帝曰：“处置讫，亟还，指日待
卿。”林甫闻之忧懑，是时已属疾，帝视之，林甫不能兴，
左右代拜。俄而国忠至自蜀，谒林甫床下，垂涕托后
事，因不食卒。国忠素衔林甫未葬，阴讽禄山暴其短。
帝怒，诏“林甫图危宗社，悉夺官爵，斲棺剔取，含珠金
紫，用庶人礼葬之，诸子悉徙岭南、黔中。”